Source: http://www.ucps.sk/ODBORNA_VEREJNA_DISKUSIA_TEMA_O_JEDNOM_PRIPADE_PORUSOVANIA_PREDPISOV_PRI_OBCHODOVANI_S_CHRANENYMI_DRUHMI_ZIVOCICHOV_Z_NEMECKA
Timestamp: 2020-04-10 18:56:58+00:00
Document Index: 11967539

Matched Legal Cases: ['súd ', 'Súd ', 'čl. 4', 'čl. 8', 'čl. 59', '§ 32']

UčPS - ODBORNÁ VEREJNÁ DISKUSIA – TÉMA: O JEDNOM PRÍPADE PORUŠOVANIA PREDPISOV PRI OBCHODOVANÍ S CHRÁNENÝMI DRUHMI ŽIVOČÍCHOV Z NEMECKA
ODBORNÁ VEREJNÁ DISKUSIA – TÉMA: O JEDNOM PRÍPADE PORUŠOVANIA PREDPISOV PRI OBCHODOVANÍ S CHRÁNENÝMI DRUHMI ŽIVOČÍCHOV Z NEMECKA NEPREČÍTANÉ MagOff
15.07.2012, Spracoval: Ing. Simoneta Sepešiová
TÉMATICKÉ OBLASTI: Európske právo trestné,	Európske právo verejné,	Medzinárodné právo verejné,	Právo životného prostredia,	Trestné právo hmotné,	Trestné právo procesné
PRÁVNE INŠTITÚTY / TÉMY: Obchodovanie s chránenými druhmi (Dohovor CITES)
POJMY: Washingtonský dohovor (CITES),	ohrozené druhy,	exemplár,	falošné potvrdenie,	legalizácia,	zneužitie právomoci
Diskusný stimul bol získaný anonymizáciou e-mailovej informácie zaslanej kolegami z Nemecka.
Nemecký súd sa v prípade, v ktorom išlo o posúdenie (trestno)právnej zodpovednosti v súvislosti s vydávaním potvrdení/výnimiek na obchodovanie s chránenými druhmi zaoberal konaním dvoch osôb. Jedna z nich bola majiteľ obchodu s vtákmi, ktorý žiadal o potvrdenia[1] (= výnimky zo zákazov komerčných činností), druhá osoba bol štátny zamestnanec zodpovedný za vydávanie potvrdení. Obaja sa navzájom poznali dlhší čas.
Štátny zamestnanec bol zodpovedný za vydávanie potvrdení. Druhá osoba žiadala o potvrdenia a štátny zamestnanec akceptoval žiadosť bez akéhokoľvek ďalšieho preverovania[2]. Štátny úradník nikdy neskontroloval chovné zariadenie exemplárov, ktorých sa žiadosti týkali. Bol si vedomý toho, že žiadateľ nemohol odchovať exempláre, ktoré boli predmetom žiadostí, pre nedostatok chovných rodičovských párov a nevhodné chovné zariadenie pre takéto odchovy. Obe osoby si boli vedomé, že podmienky pre vydanie potvrdení nemohli byť splnené, štátny úradník napriek tomu vydal potvrdenia o ktoré obchodník žiadal. Bol si vedomý, že doklady boli použité k legalizovaniu (“praniu”) nelegálnych exemplárov.
Potvrdenia vydané v rozpore s nariadením Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi ako aj v rozpore s vykonávacím nariadením Komisie (ES) č. 865/2006 k uvedenému nariadeniu Rady, boli zistené spolu v 144 prípadoch. Potvrdenia boli majiteľom obchodu použité na predaj nelegálne získaných exemplárov vtákov.
Štátny úradník bol odsúdený na 22 mesiacov väzenia podmienečne, lebo vydal potvrdenia v rozpore s nariadeniami EÚ („falošné potvrdenia“); majiteľ obchodu bol odsúdený na 28 mesiacov za nelegálny obchod s ohrozenými druhmi.
Sudca argumentoval, že štátny úradník musí byť potrestaný, lebo vydal množstvo oficiálnych dokladov v rozpore s právnymi predpismi EÚ. Spoľahlivosť verejnej správy a dôvera v správne (korektné) konanie štátnych orgánov bola štátnym úradníkom ťažko poškodená.
Každá osoba alebo inštitúcia by mala mať možnosť spoliehať sa na úradné doklady a môcť veriť, že boli správne vydané.
Súd bral do úvahy aj skutočnosť, že potvrdenia môžu byť použité v celej Európskej únii[3].
Potvrdenie je výnimkou zo zákazov komerčných činností ustanovených v čl. 4 ods. 1 nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi. Výnimka sa udeľuje individuálne od prípadu k prípadu podľa čl. 8 ods. 3 tohto nariadenia. Vydáva sa v správnom konaní, je to forma rozhodnutia.^
Podľa čl. 59 ods.1 a 2 nariadenia Komisie (ES) č. 865/2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi sa výnimka udelí iba ak žiadateľ presvedčil príslušný orgán, ktorý to prekonzultoval s vedeckým orgánom, o splnení podmienok na jej vydanie.
V SR navyše ukladá § 32 Zákona o správnom konaní č. 71/1967 Zb. správnemu orgánu povinnosť zistiť presne a úplne skutočný stav veci a za tým účelom obstarať potrebné podklady pre rozhodnutie.^
Potvrdenia sa vydávajú pre exemplár (v tomto prípade vtáka) a sú platné pre komerčnú činnosť pre všetkých nasledovných držiteľov na celom území EÚ až do úhynu exemplára.^